title: Silvestre Tornasol
text: O Profesor Silvestre Tornasol (en francés Professeur Tryphon Tournesol) ye un personache d'a serie de cómic As aventuras de Tintín, talment o quarto en importancia dimpués de Tintín, Milú y o Capitán Haddock, caracterizau por estar un inventor excentrico y practicament xordo.
  
  A suya imachen fisica s'inspira en la d'o profesor y inventor Auguste Piccard, un amigo de Hergé.
  
  Historia 
  
  O recurso d'o sabio un poco excentrico y embabiecau ya teneba antecendents en As aventuras de Tintín: por eixemplo, Filemón Ciclón, l'echiptologo de Les Cigares du pharaon, u o especialista en numismatica y filatelia que apareixe en Le sceptre d'Ottokar, Néstor Halambique. Hergé presentó a Tornasol en Le Trésor de Rackham le Rouge como un scientifico xordo que ofreixe a os expedicionarios un submarino con forma de tiburón. O recurso d'a xordera propiciaba as situacions comicas.
  
  A la fin d'iste álbum, ye Tornasol qui, con os diners ganaus d'a venda d'o submarino a o gubierno, merca o castiello de Moulinsart pa o capitán Haddock, en compensación por haber-le deixau prebar o submarino en la expedición a l'Unicornio.
  
  Os rols que cumple en as historias son d'os mas variaus, indo dende distraito encetador de bells gags por meyo d'a xordera u as suyas excentricidatz, a estar qui resuelve bell problema scientificament u a elaborar un dispositivo que tendrá bella utilidat en a trama. Muitas vegadas l'aventura chira arredol d'ell: tanto en Les 7 boules de cristal y a suya continación Le Temple du Soleil, como dimpués en L'Affaire Tournesol, a on ye raptau y a resta de personaches han de salir a o suyo rescate. En Objectif Lune y a suya continación On a marché sur la Lune desembolica a tecnolochía que permite fer o viache a la Luna. Istos dos volumens constituyen mas bien una excepción respecto a o personache de Tornasol y como tracta a la sciencia en cheneral. Pues diz que a suya especialidat ye l'astronautica, treballa en instalacions d'alta tecnolochía rodiado por un numeroso equipo de scientificos y se mete audifonos pa sentir, por lo que as confusions tipicas d'a suya xordera no i apareixen y a suya actividad como scientifico se pareixe mas a como se desembolica l'actividat scientifica en cheneral. Son caracteristicos d'o Profesor Tornasol portar un pendulo y practicar a radiestesia.
  
  En a resta d'historietas treballa en solitario y reyaliza actividatz en quantos campos. En Le Trésor de Rackham le Rouge ye un inventor d'excentricos aparatos, a mayoría d'escasa utilidat: en Tintin au Pays de l'Or Noir descubre o component con que se sabotea a benzina, a forma d'anular-lo y una cura pa os curiosos mals que paten Asín y Azín; en L'Affaire Tournesol inventa una poderosa arma a base d'ultrasonidos; en Coke en stock ye desembolicando uns patins motorizaus; en As choyas d'a Castafiore investiga as posibilidatz d'a televisión a color; y en Tintin et les Picaros un tractamiento contra l'alcoholismo. Como se puet veyer, dengún scientifico podría abracar o estudio sistematico de tantas arias y encara menos lograr tals resultaus treballando nomás solenco.
  
  Referencias
  
  Bibliografía
    
    
  
  Personaches d'as aventuras de Tintín
  Personaches ficticios de cómic